Kotleba, Marian, poslanec NR SR (2021-06-24):
Vážený pán podpredseda, vážené kolegynky, vážení kolegovia, takto na záver dnešného rokovacieho dňa veľmi, veľmi rýchlo tri myšlienky chcem povedať k tomuto návrhu. Prvá myšlienka, že, pani poslankyňa Cigániková, ja vás pokladám za ženu, nie za muža v sukni, lebo zase nejaké mantinely musia byť. Taktiež chcem povedať, že ja, ako ste povedali, to pokladám za dieťa a ja to pokladám za vraždu. Druhý, druhý... alebo druhý bod, ktorý by som chcel povedať, druhá myšlienka je, že kolegyne, kolegovia, neviem, či viete, ale 20. mája tohto roku v nemeckom parlamente bola schválená novela zákona o ochrane zvierat – zákaz zabíjania kuriatok. Išlo o parlamentnú tlač 19/27630 nemeckého Bundestagu. Viete, čo je predmetom tejto už schválenej novely, ktorá bude účinná od 1. januára 2023? Predmetom je to, že kuriatka, počúvajte dobre, kuriatka nemôžu byť zabíjané po 7. dni – nie od vyliahnutia, ale vo vajci, po siedmom dni vo vajci, pretože podľa dôvodovej správy tohto zákona tieto kuriatka po 7. dni vo vajci pri zabíjaní cítia bolesť. Nemecký Bundestag schválil zákon, že po 7. dni kuriatka cítia bolesť, a preto viac nemôžu byť zabíjané. Do roku, do 1. januára 2023 v Nemecku platí prechodné ustanovenie tohto zákona, že táto lehota je nastavená na 14 dní. To znamená od účinnosti tohto zákona asi od septembra tohto roku do 1. januára 2023 nebude môcť byť zabíjané kuriatko po 14. dni v tom vajíčku, lebo cíti bolesť, a od 1. januára 2023 nebude môcť byť zabité po 7., po 7. dni, lebo cíti bolesť. A my sa tu ideme a my sa tu ideme hádať o to, že či ten malý človiečik v bruchu svojej mamy môže, alebo nemôže byť legálne zabitý. A že teda keď má byť legálne zabitý, tak od ktorého momentu, od ktorého momentu je to už život, nie je to nejaký zhluk buniek a je to ľudská bytosť. Tak ak ideme špekulovať takýmto spôsobom, tak potom je to prechodné ustanovenie 14 dní a skutočné 7 dní. Keď môžu byť kurčatá chránené od siedmych dní, tak ja sa pýtam, čo sme to my za spoločnosť, ak chceme tie deti nechať legálne len tak na požiadanie zabíjať až do 12. týždňa. Ja sa preto aj čudujem niektorým kolegom z OĽANO, ktorí povedia, aj by sme chceli byť za zákaz tých potratov, aj to tak cítime, ale nemôžme ísť na to tak zrazu, nemôžme ísť na to tak prudko a tak, a tak nejako násilne, ale poďme sa postupne posúvať, poďme sa rozprávať, poďme si o tom šuškať, netraumatizujme spoločnosť a popritom sa zabije ďalších 5 000 detí. Kolegovia, ak niekoho v súčasnej vláde ľudia zvolili s tým, že si mysleli, že pôjde o konzervatívnych politikov, ktorí budú, a poviem to tak, tlačiť na pílu v otázke hodnôt aj kresťanských, aj národných, aj konzervatívnych, tak v tejto vláde to bolo práve hnutie OĽANO. Dobre, možnože tie národné hodnoty až tak nie, ale tie konzervatívne a kresťanské určite. Však si pamätáme vaše bilbordy o tom, ako Kresťanská únia ide byť silný hlas kresťanov na kandidátke OĽANO. Ale silný hlas neznamená, silný hlas neznamená ťuťuli muťuli šepkať si do uška, aby náhodou sa niekto nenahneval. Takto sa bitky nevyhrávajú. Keby takto kresťanské vojská bránili Viedeň proti Turkom, tak už dnes je celá turecká, už je skoro aj tak, ale bola by už vtedy. Keď nebudeme útočiť, tak budeme ustupovať. To povedal zase Napoleon. A my si ideme len šuškať, a aby, aby tu nebol hnev, aby tu nebol proste niekto nahnevaný, zase niekto iný možno sklamaný, niekto iný, že to trošku, treba robiť inak, ale to už stačilo. Veď sa pozrite, kde sme. Slovenská republika vznikla v ’93. roku, dnes je 2021 a máme tu jeden z najstarších socialistických zákonov, ktorý okrem iného alebo okrem iných okolností spôsobil to, že národ vymiera. Národ vymiera. A zaujímavé je, že tí, ktorí sú tak veľmi za potraty, za právo ženy zabiť svoje dieťa, tí istí druhou stranou hovoria o tom, ako veľmi tu potrebujeme imigrantov, ako im máme pomáhať, ako má Slovenská republika čoraz viac peňazí vynakladať na rôzne programy a neviem čo, schémy pre imigrantov, či už tu, alebo v Európskej únii. Vy ste vláda, vy máte ústavnú väčšinu. Keby ste tie peniaze, ktoré teraz dávame na rozvojovú pomoc do tretích krajín, ktoré dávame na pomoc pre imigrantov, keby ste to dali pre tie tehotné maminky, tak tie potraty by mohli klesnúť aj bez tohto zákona na nula. Ale vy ani to nerobíte, lebo chcete byť chrumkaví v očiach Európskej únie. Tak buď chcete niečo robiť, buď chcete presadiť nejakú vec, hodnotovú vec, alebo chcete byť chrumkaví v Bruseli, medzi fašistami v Bruseli. No a tretia myšlienka. Ako vidíme, kolegovia, zaujímavé je aj to, že na jednej strane sa tu odmieta sprísnenie potratov, lebo netreba chrániť život pred narodením, na druhej strane sa bijete do hrude, ako veľmi je dôležité národ postaviť pred očkovanie, ako dôležité je zachrániť ľudí pred koronavírusom, lebo 12 000 ľudí podľa vás zomrelo na koronu. Na potrat, na požiadanie zomrelo 5 000. Ak by sme aj vaše číslo 12 000 uznali, tak tých 5-tisíc z 12-tisíc je 40 %. Tak dajte potom ako vláda aspoň 40 % energie, peňazí, zdrojov, informácií o tom, aký nebezpečný je potrat a ako veľmi chcete tomuto potratu zabrániť. Ale vy ste to nespravili. Ľudí staviate do radu presne ako fašisti. Nútite ich sa očkovať. Počúvame z úst predstaviteľov vlády každý deň, ako veľmi treba vymyslieť nový systém, ktorý ľudí donúti sa očkovať, lebo vraj chcete chrániť zdravie ľudí, lebo to tu je obrovská pandémia a všetci na to zomrú. Ale tie deti, ktoré reálne zomierajú, ktoré reálne sú zabíjané len preto, že vy nemáte odvahu zmeniť tento starý zákon, tak tie sú vám úplne, musím to povedať, žiaľ, úplne ukradnuté. Pretože keby neboli, tak ústavná väčšina o tom rozhodne kedykoľvek a zákon je účinný kľudne aj od nejakého pekného symbolického dátumu, kľudne možno už aj od septembra tohto roku. Lenže viete, kde je vôľa, tam je cesta. A kde vôľa nie je, tam sa cesta ani nehľadá. Tam sa hľadajú výhovorky. Tam sa hľadajú všetky možné spôsoby obvinenia, výhovorky len na to, aby ste sa k tomu nemuseli postaviť ako zodpovední politici a povedať, že áno, podarilo sa nám spoločne, možno s opozíciou, ale veď vy by ste si poradili aj bez opozície, schváliť novelu tohto potratového zákona, tak aby jednoducho ten potrat na Slovensku bol menej dostupný, aby služba zabitia dieťaťa bola menej dostupná. A keď už tu niektorí sa bránite tým, že by ste tým obmedzili práva žien, občaniek Slovenskej republiky, tak ja sa vás pýtam, kolegyne, kolegovia z vlády, lebo toto nie je zodpovednosť opozície, čo vám bráni v tom, aby ste aspoň úplne, ale úplne, to znamená v rozsahu 100 % zrušili potratovú turistiku na Slovensku. Na čo je dobré, aby s vaším tichým súhlasom sem naďalej chodili ženy z cudziny, zo zahraničia si vykonávať na Slovensko potraty, aby sa Slovensko naďalej stalo bitúnkom na nenarodené deti pre cudzinky, pre ženy mimo Slovenska? Keby sme zakázali v prvom kroku aspoň túto potratovú turistiku v celom rozsahu – ani jednej slovenskej žene nijako neobmedzíme jej práva a aspoň trošku umenšíte to zlo, ktoré potratový zákon v súčasnom znení prináša. Porozmýšľajte nad tým. Ďakujem pekne.